Objava spremenjenega enotnega dokumenta na osnovi zahtevka za odobritev manjše spremembe v skladu z drugim pododstavkom člena 53(2) Uredbe (EU) št. 1151/2012

(2019/C 83/13)

Evropska komisija je odobrila to manjšo spremembo v skladu s tretjim pododstavkom člena 6(2) Delegirane uredbe Komisije (EU) št. 664/2014 (1).

Zahtevek za odobritev te manjše spremembe je na voljo za vpogled v zbirki podatkov Komisije DOOR.

ENOTNI DOKUMENT

„ANGLESEY SEA SALT/HALEN MÔN“

EU št.: PDO-GB-0105-01068-AM01 – 26.3.2018

ZOP ( X ) ZGO ( )

1. Ime

„Anglesey Sea Salt“/„Halen Môn“

2. Država članica ali tretja država

Združeno kraljestvo

3. Opis kmetijskega proizvoda ali živila

3.1 Vrsta proizvoda

Skupina 1.8 Ostali proizvodi iz Priloge I k Pogodbi (začimbe itn.)

3.2 Opis proizvoda, za katerega se uporablja ime iz točke 1

Ime Anglesey Sea Salt/Halen Môn se uporablja za kosmiče soli, pridobljene v morski ožini Menai Strait v Angleseyju v Severnem Walesu. Kosmiči so kristalno beli, ploščati in mehki, vsebujejo več kot 30 elementov v sledeh in so brez dodatkov. Ob razvrstitvi so široki največ dva centimetra. Zaradi vsebnosti mineralov se sol Anglesey Sea Salt/Halen Môn dokazljivo razlikuje od drugih soli po videzu, teksturi, okusu in občutku v ustih. Je izrazito slanega okusa s hrustljavo teksturo, ki izhaja iz naravnega kalcija in magnezija. Ta elementa ostaneta po edinstvenem spiranju, zaradi katerega ima ta sol bel videz in čist okus brez vsakršne grenkobe, ki jo lahko povzroči prevelika količina kalcija.

Edinstvene značilnosti soli Anglesey Sea Salt/Halen Môn izhajajo iz surovine, čiste morske vode, ter postopka kristalizacije in spiranja soli. Je morska sol brez dodatkov, sestavljena iz naslednjih naravnih elementov in mineralov v sledeh:

Sestava

natrijev klorid več kot 90 % mase voda manj kot 4 % svinec manj kot 2 mg/kg kositer manj kot 200 mg/kg arzen manj kot 0,5 mg/kg živo srebro manj kot 0,1 mg/kg kadmij manj kot 0,5 mg/kg baker manj kot 2 mg/kg cink v sledeh magnezij najmanj 0,2 % jod do 1 mg/kg kalcij 0,08 %–0,15 %

Kosmiči se proizvajajo v treh različnih stopnjah: grobi, fini in mleti.

3.3 Krma (samo za proizvode živalskega izvora) in surovine (samo za predelane proizvode)

—

3.4 Posebne faze proizvodnje, ki jih je treba izvajati na opredeljenem geografskem območju

—

3.5 Posebna pravila za rezanje, ribanje, pakiranje itn. proizvoda, za katerega se uporablja registrirano ime

Za zagotovitev enovitega končnega proizvoda se vsi postopki proizvodnje in priprave izvajajo v nadzorovanih pogojih na opredeljenem območju, vključno s:

— črpanjem in filtriranjem morske vode,

— koncentriranjem slanice,

— kristalizacijo,

— pobiranjem solnih kristalov,

— spiranjem,

— pakiranjem.

3.6 Posebna pravila za označevanje proizvoda, za katerega se uporablja registrirano ime

—

4. Jedrnata opredelitev geografskega območja

Morska ožina Menai Strait, Anglesey, severni Wales. Otok Anglesey na severu Walesa, ki ga od celinskega Walesa loči ožina Menai Strait. Ta poteka od utrdbe Belan na jugozahodnem delu celinske strani katastrskega načrta SH 115 440610 in točke Abermenai na angleseyjski strani katastrskega načrta stran 115 SH 443615 do črte med pomolom, ki štrli v ožino na 580740 na angleseyjski strani, in koncem pomola Bangor na celinski strani 582 736. Območje je pod pristojnostjo sklada Caernarfon Harbour Trust.

5. Povezava z geografskim območjem

5.1 Posebnosti geografskega območja

Značilnosti območja temeljijo na njegovih podnebnih razmerah, višini plimovanja in neobstoju težke industrije ali ladijskega prometa.

Edinstvenost proizvoda je deloma rezultat izrazitega plimovanja z amplitudo več kot 9,5 metra, kar pomeni, da se voda v ožini s plimo zamenja dvakrat dnevno. Neobičajna dvojna plima, ki se pojavlja, ko Zalivski tok teče okrog otoka, pomaga zagotavljati ravnovesje elementov v sledeh in vsak dan novo količino morske vode, iz katere se črpa sol.

Zalivski tok prihaja iz Atlantika in teče ob zahodni obali Britanije. Voda v njem je toplejša kot na vzhodni obali, saj je povprečna poletna temperatura 15 stopinj na površini in 12 stopinj na dnu. Povprečna slanost morske vode na tem območju znaša od 34,25 do 35 delov soli na 1 000 delov vode, lahko pa doseže 36 promilov. Te značilnosti se ohranjajo v močnem okusu soli Anglesey Sea Salt/Halen Môn, zato je za začinjanje jedi potrebno manj te soli.

Poleg tega peščeno in školjčno obrežje omogočata predhodno filtriranje vode, školjke pa med rastjo tudi črpajo kalcij iz morske vode. Kakovost surovine neposredno vpliva na kakovost morske soli. Za ta proizvod je edinstven tudi postopek spiranja.

5.2 Posebnosti proizvoda

Zaradi vsebnosti mineralov se sol Anglesey Sea Salt/Halen Môn dokazljivo razlikuje od drugih soli po videzu, teksturi, okusu in občutku v ustih. Njeni kosmiči so veliki, hrustljavi, ploščati in niso zrnati. Je izrazito slanega okusa s hrustljavo teksturo. Zaradi spiranja ima bel videz in čist okus brez vsakršne grenkobe, ki jo lahko povzroči prevelika količina kalcija.

Edinstvene lastnosti soli Anglesey Sea Salt/Halen Môn izhajajo iz surovine, čiste morske vode, ter postopka kristalizacije in spiranja soli. To je morska sol brez dodatkov, sestavljena iz naravnih elementov in mineralov v sledeh.

Sol Anglesey Sea Salt/Halen Môn uživa velik ugled in priznanje pri živilski industriji v Združenem kraljestvu in drugod po svetu. Ker slovi po izjemni kakovosti, jo uporabljajo številni največji kuharski mojstri in gastronomi, ki jo pogosto poimensko navajajo na svojih jedilnih listih. Ta sol je prva izbira številnih znanih restavracij in agroživilskih podjetij.

Navedenih je nekaj mnenj, v katerih se izrekata priznanje okusu in območju soli Anglesey Sea Salt/Halen Môn.

„Sol Anglesey Sea Salt/Halen Môn je neprimerljiva: je čistega okusa in popolne ostrine, njena tekstura pa je slastno hrustljava.“

Chris Chown,

lastnik in glavni kuhar restavracije Plas Bodegroes iz Pwllhelija v Walesu

„Sol Anglesey Sea Salt/Halen Môn uporabljam, ker se sklada z mojo prehranjevalno filozofijo; dobre sestavine se z malo dela spremenijo v odlične jedi. Sol Anglesey Sea Salt/Halen Môn izboljša vsako jed, ki ji jo dodam.“

Jane Milton,

strokovnjakinja za živilsko industrijo, blogerka in glavna kuharica

„Sol Anglesey Sea Salt/Halen Môn se zelo skrbno pridobiva z inovativnim sistemom, s katerim se iz sveže razpenjene morske vode ožine Menai Strait ohranjajo vsi elementi in minerali v sledeh. Zaradi zapletene mineralne strukture soli Anglesey Sea Salt/Halen Môn postanejo vsi predeli za zaznavanje okusa v ustih izjemno občutljivi in dejavni, okus hrane pa resnično močan.“

Colin Pressdee,

pisec o hrani

„Nežni kosmiči organske morske soli pustijo na ustnicah slasten trajen okus po čisti morski vodi Angleseyja, iz katere so pridobljeni, ter dodajo vsaki jedi, v kateri se uporabijo, dražljivo globino … To je sol, ki spremeni življenje.“

Simon Majumdar,

avtor, pisec o hrani in televizijski novinar

5.3 Vzročna povezava med geografskim območjem in kakovostjo ali značilnostmi proizvoda (pri ZOP) oziroma določeno kakovostjo, slovesom ali drugimi značilnostmi proizvoda (pri ZGO)

Prvi zgodovinski zapisi o pridobivanju soli na otoku Anglesey so iz rimske dobe, vrhunec solinarstva pa pomeni začetek 18. stoletja. Severno od glavnega otoka je „Salt Island“ (ali „Ynys Halen“ v valižanščini), ki ga most povezuje z mestom Holyhead. Na njem so še danes ostanki solin, po katerih je otoček dobil ime in v katerih so iz morske vode pridobivali morsko sol. Tovarno so v 18. stoletju zaprli zaradi uporabe kamene soli za „povečanje koncentracije solnice“, kar naj bi nižalo kakovost soli.

Ožino Menai Strait oskrbuje z vodo čisti Zalivski tok, na njenem obrežju pa ni velikih mest ali težke industrije. Poleg tega zelo izrazito plimovanje, zaradi katerega se voda v ožini s plimo dvakrat dnevno zamenja, zagotavlja ravnovesje elementov v sledeh, ki vsak dan osvežijo morsko vodo ter dajejo soli Anglesey Sea Salt/Halen Môn značilen okus in videz.

Pravilen okus in videz soli se dosežeta s strokovnim obrtnim usposabljanjem.

Sklic na objavo specifikacije

(drugi pododstavek člena 6(1) te uredbe)

https://assets.publishing.service.gov.uk/government/uploads/system/uploads/attachment_data/file/730659/anglesey-sea-salt-spec-amended.pdf

(1) UL L 179, 19.6.2014, str. 17.